A Bizottság 997/2001/EK rendelete

(2001. május 22.)

a belvízi hajózás fejlesztését szolgáló közösségi belvízi flottakapacitási politikáról szóló 718/1999/EK tanácsi rendelet végrehajtására vonatkozó egyes intézkedések meghatározásáról szóló 805/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a belvízi hajózás fejlesztését szolgáló közösségi flottakapacitási politikáról szóló, 1999. március 29-i 718/1999/EK tanácsi rendeletre [1] és különösen annak 9. cikke (3) bekezdésére,

mivel:

(1) A 718/1999/EK rendelet 7. cikke értelmében a Bizottság határozza meg a rendeletben meghatározott közösségi belvízi flottakapacitási politika részletes végrehajtási szabályait.

(2) Az 1532/2000/EK rendelettel [2] módosított 718/1999/EK rendelet végrehajtására vonatkozó egyes intézkedések meghatározásáról szóló 805/1999/EK bizottsági rendelet [3] 4. cikke meghatározza a "régit újért" szabályra vonatkozó, 1999. április 29-től alkalmazandó arányszámokat.

(3) A 718/1999/EK rendelet 4. cikkének (2) bekezdése a "régit újért" arányszám folyamatos csökkentését írja elő, hogy azt a lehető legrövidebb időn belül és szabályos lépésekben legkésőbb 2003. április 29-ig nullára csökkentsék.

(4) A 805/1999/EK rendeletet módosító 1532/2000/EK rendelet 1. cikke a kihirdetésüket követő 20. naptól, vagyis 2000. augusztus 3-tól csökkentette a "régit újért" arányszámokat.

(5) Az arányszámoknak legkésőbb 2003. április 29-ig nullára csökkentésére irányuló jogi kötelezettség, valamint a belvízi hajózási piac különböző szektorainak gazdasági fejlődése időszerűvé teszi a "régit újért" arányszámok ismételt csökkentését.

(6) Ennek megfelelően a 718/1999/EK rendelet 4. cikkében említett, és az 1532/2000/EK rendelet 1. cikkével módosított 805/1999/EK rendelet 4. cikkében meghatározott "régit újért" arányszámokat csökkenteni kell; mindez azonban nem csorbíthatja az 1990 óta végbement szerkezetjavítás eredményeit. A szárazáru-fuvarozó hajókra nézve az arányszámot 0,60:1-re kell csökkenteni, mivel a szektor folyamatos növekedést mutat; a tankhajók esetében az arányszám ennél kisebb mértékű, 0,90:1-re történő kiigazítást igényel, mivel a helyzet ebben a szektorban továbbra is aggályos, és a piac nem növekszik; nagyobb mértékű, 0,25:1-re történő kiigazítás szükséges a tolóhajók arányszáma esetében, mivel ebben a szektorban nincsenek jelentős kihasználatlan kapacitások.

(7) Az e rendeletben megállapított intézkedéseket a 805/1999/EK rendelet 6. cikke által felállított, a közösségi belvízi flottakapacitással és flottafejlesztési politikával foglalkozó szakértői csoport véleményezte,

ELFOGADTA EZT A RENDELETET:

1. cikk

A 805/1999/EK rendelet a következőképpen módosul:

(1) A 4. cikk 1. pontjában a "0,80:1" arányszám helyébe "0,60:1" lép.

(2) A 4. cikk 2. pontjában az "1,15:1" arányszám helyébe "0,90:1" lép.

(3) A 4. cikk 3. pontjában a "0,50:1" arányszám helyébe "0,25:1" lép.

2. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 22-én.

a Bizottság részéről

Loyola De Palacio

alelnök

[1] HL L 90., 1999.4.2., 1. o.

[2] HL L 175., 2000.7.14., 74. o.

[3] HL L 102., 1999.4.17., 64. o.

--------------------------------------------------